Folketing
2007-05-03

Jeg kan jo mærke, at her er vi på et af de der områder, hvor Det Konservative Folkeparti er præget af de interesser, som Det Konservative Folkeparti skal varetage, og det er jo o.k. Men jeg vil så spørge transport- og energiministeren, om han ikke er enig i, at det faktisk havde spillet en meget stor og vigtig rolle for udviklingen af hele vindmølleeventyret i Danmark, at der var et meget, meget bredt engagement i opbygningen af vindmøllesektoren, hvor mennesker med meget forskellige udgangspunkter var involverede, også fordi man havde tilrettelagt det sådan, at man havde mulighed for at indgå i det, også uden at man var i besiddelse af store mængder penge. Det er altså en ting, der måske kunne fungere som inspiration også i forhold til brintområdet. Og så vil jeg sige bare som lidt opfølgning på det andet, at hvis man nu kigger på det energiteknologiske udviklings- og demonstrationsprogram, så er det jo meget fokuseret på umiddelbar kommerciel anvendelse.